BRATISLAVA. Dodržiavanie verejného poriadku na území Bratislavy bude pod väčším drobnohľadom nielen mestských ale aj štátnych policajtov. Vyplýva to z dohody, ktorú dnes podpísal bratislavský primátor Milan Ftáčnik a krajský riaditeľ policajného zboru Csaba Faragó, informoval hovorca primátora Ľubomír Andrassy.
Na základe dohody ide prioritne o vzájomnú spoluprácu pri predchádzaní udalostiam, ktoré narúšajú verejný poriadok protispoločenským konaním, ale taktiež o súčinnosť pri vykonávaní preventívno-bezpečnostných akcií na území hlavného mesta.
Bratislavská mestská polícia bude taktiež aktívne koordinovať spoluprácu s jednotlivými zložkami štátnej polície pri zabezpečení podujatí, pri ktorých je obava z narušenia verejného poriadku a pri ktorých by mohlo dôjsť k ohrozeniu zdravia a životov ich účastníkov.
Ide napríklad o bezpečnostné opatrenia pri rizikových futbalových zápasoch či pri organizácii verejných a protestných zhromaždení. Na základe vzájomnej dohody budú policajným zložkám bezodkladne k dispozícii záznamy z bezpečnostných kamier, ktoré sú umiestnené v uliciach Bratislavy.